Birgitte Vind (S), 2023-05-25:
Tak for det.
Tak for forslaget.
Da Vilma på 13 år skulle have sit første kys, var hun meget spændt, men hendes et år ældre kæreste tog kvælertag på hende.
Det havde han set i onlineporno og opfattet som helt normalt.
Vilma var rystet og ked af det.
Eksemplet er fra indledningen til den engelske børnekommissærs seneste rapport om, hvordan digital onlineporno påvirker børn og unge.
Det er porno, som de ikke burde have adgang til.
I TV 2's udsendelse »Spionerne bag skærmen« møder vi den 9-årige pige, der fortæller, at hun nogle gange står op midt om natten for at spille spil på sin telefon.
Hun er blevet afhængig af at spille spil.
I VIVE's seneste undersøgelse om børns trivsel kan vi læse, at 60 pct. af drengene på 11 år ikke har fysiske legekammerater, når de går hjem fra skole.
De ovennævnte eksempler er skræmmende.
Deres forestillinger om køn og om samvær og relationer dannes og præges i selskab med profitsøgende techgiganter.
Techgiganterne indretter deres platforme og spil, så vores børn bliver afhængige af deres produkter.
I Socialdemokratiet er vi meget begejstret for de mange overvejelser i borgerforslaget, og vi ser det som et kraftfuldt og konstruktivt indspark til det forberedende arbejde, der allerede er sat i gang, som ministeren nævnte, af den forrige regering, og som følges op af den nuværende regering.
Som ministeren også var inde på, er en del af anbefalingerne i forslaget faktisk allerede ved at blive udrullet, eller vil blive det, når nu den europæiske lovgivning for alvor træder i kraft i forbindelse med dataforordningen om kunstig intelligens og forordningen om digitale tjenester.
Men vi er jo ikke helt i mål
Det er vi slet ikke.
Der er særlig tre områder af borgerforslaget, som vi i Socialdemokratiet synes vi skal kaste et særligt blik på, og ministeren var også inde på det.
Vi har et særligt ønske i Socialdemokratiet om at få kigget på aldersverificering.
Det drejer sig om, at børn og unge ikke skal kunne tilgå voksenindhold på nettet, som kan skade dem, og ligesådan er det interessant, hvordan vi kan beskytte børn mod sociale medier, der skader dem.
Det er bare ikke godt nok, at et 9-årigt barn i dag kan sige ja til, at det er 18 år, og så gå ind og se hård onlineporno og voldsporno.
Vi vil i regeringen arbejde benhårdt på at lave en sikker indgang, så mindreårige ikke kan tilgå indhold, der skader dem.
Det er ikke nemt, det ved vi godt, det er en stor opgave, men arbejdet er i gang, og det skal fortsætte.
Vi ønsker også at se på aldersgrænsen for, hvornår man er gammel nok til at dele data med techgiganterne.
Som ministeren også var inde på, er der nogle regler i EU nu, vi heller ikke kan omgå, men vi har mulighed for lige nu at sige, at det skal være 16 år.
Og akkurat som det er med farlig kemi i vores legetøj og tøj til børn, ønsker vi også, at de digitale onlineprodukter, som børnene kan tilgå, også godkendes til børn.
Det ligger ikke ligefor, det er ikke let, og som ministeren sagde, skal meget af det her foregå i tæt samarbejde med EU.
Men vi har også mulighed for i Danmark at træde nogle skridt længere frem i bussen, og det er vi klar til.
Det er Socialdemokratiets klare ambition at beskytte børns færden på nettet, og snart kommer regeringens nedsatte arbejdsgruppe med en række anbefalinger, og dem glæder vi os rigtig meget til at se.
For et par år siden, da jeg selv råbte højt om techgiganternes udnyttelse af børnene, blev jeg vist opfattet som lidt teknologiforskrækket, lidt gammeldags og lidt bornert, men heldigvis kan jeg mærke nu, at stemningen er ved at vende, også her i salen.
Tusind tak til forslagsstillerne for at fremsætte det her forslag.
Vi lovgivere skal påtage os et langt større ansvar, og det er vi i gang med.
Når vi ikke kan stemme for forslaget, som det ligger, ja, så er det, som ministeren sagde, fordi der er nogle ting, som vi simpelt hen ikke må gå på kompromis med i forhold til EU-lovgivningen, og det kan vi jo af gode grunde ikke sætte os ud over i den her lovgivende forsamling.
Men lige nu er det altså bare svært ikke at være oprigtigt rigtig, rigtig glad.
For de mange, mange underskrifter på borgerforslaget taler deres tydelige sprog.
Der er ved at indfinde sig en fælles forståelse af, at hvis internettet skal give vores børn frihed, viden og adspredelse, som ikke skader dem, så skal vi lovgivere tage et større ansvar, akkurat som vi beskytter børn i andre sammenhænge i vores samfund.
I Socialdemokratiet ser vi frem til at arbejde videre med reguleringen og begrænse techgiganternes adgang til vores børn.
Tak for ordet.